**ΜΕΡΟΣ Α - ΠΕΡΙΓΡΑΦΗ ΦΥΣΙΚΟΥ ΑΝΤΙΚΕΙΜΕΝΟΥ ΤΗΣ ΣΥΜΒΑΣΗΣ**

**ΤΕΧΝΙΚΕΣ ΠΡΟΔΙΑΓΡΑΦΕΣ**

**Αναλυτική περιγραφή του φυσικού αντικειμένου**

**1. Υφιστάμενη κατάσταση**

Το έργο SMARTiMONY έχει σαν στόχο την καθιέρωση της Βιωματικής Πολιτιστικής Διαδρομής μέσω της παραγωγής οπτικοακουστικού υλικού, iBook και games με πολιτιστικό περιεχόμενο. Αυτό το νέο πολιτιστικό προϊόν δημιουργείται με την συμμετοχή των τοπικών κοινοτήτων, τις εμπειρίες και την πολυόραση των επισκεπτών. Η αυξανόμενη ζήτηση για βιωματικά προϊόντα και υπηρεσίες στον πολιτισμό συνδέεται με τις Πολιτιστικές Δημιουργικές Βιομηχανίες (ΠΔΒ) δίνοντας ώθηση σε μία νέα πολιτιστική κινητικότητα προσελκύοντας αναδυόμενες αγορές ώστε να βιώσουν την πολιτιστική κληρονομιά σε σαράντα (40) γεωθέσεις στην περιοχή παρέμβασης του έργου. Σύμφωνα με το ITB Travel Report 2019[[1]](#footnote-1), οι ταξιδιώτες είναι πιο ευαισθητοποιημένοι σε ζητήματα πολιτιστικής κληρονομιάς αναζητώντας την αυθεντικότητα και κάνοντας χρήση των τεχνολογιών αιχμής. Υφίσταται επομένως μία επιτακτική ανάγκη να προωθηθεί αυτή η τάση και να καθιερωθεί το brand name της περιοχής παρέμβασης του έργου μεταξύ των αναδυόμενων αγορών και της εξειδικευμένης αγοράς αναζήτησης εμπειριών. Επομένως, ο στόχος της οπτικο-ακουστικής παραγωγής είναι να σχεδιάσει και να παράξει ένα τουριστικό προϊόν που να βασίζεται σε μία υψηλής ποιότητας καλλιτεχνική εμπειρία στην περιοχή παρέμβασης του έργου και να συνιστά τη βάση και το χαρακτηριστικό της Οπτικο-ακουστικής παραγωγής πολυόρασης.

Η οπτικοακουστική παραγωγή του έργου SMARTiMONY θα συνεισφέρει ουσιαστικά στην ανάδειξη του brand name της περιοχής και θα μπορούσε να χρησιμοποιηθεί για την επίτευξη των στόχων του έργου:

* Ως εργαλείο προβολής σε εκδηλώσεις, φεστιβάλ και τουριστικές εκθέσεις
* Ως μόνιμο οπτικο-ακουστικό αφήγημα σε αρχαιολογικούς χώρους, μνημεία και συλλογές
* Ως πολυμεσικό αφήγημα για τους επισκέπτες

**2. Πολυόραση**

Η πολυόραση είναι το μόνο διαθέσιμο μέσο για την πλήρη εκμετάλλευση του άπειρου δυναμικού στατικών εγγράφων με πρωτοφανείς δυνατότητες δημιουργίας συναισθημάτων και εφέ μέσω της χρήσης διαφορετικών στατικών εγγράφων (εικόνες, πίνακες, κτίρια, τοπία, φωτογραφίες, έγγραφα, εφημερίδες κ.λπ.), εμπλουτίζοντας κάθε στατικό αρχείο με νέα στοιχεία και άπειρες δυνατότητες. Έτσι, η πολυόραση μπορεί να παρέχει στην αγορά της ΠΔΒ πλούσια μέσα, τα οποία διαφορετικά θα παρέμεναν περιορισμένα ή αχρησιμοποίητα. Η χρήση ψηφιακών γραφικών και βίντεο παρέχει τη δυνατότητα για πολλές πιθανές αλλαγές ώστε να συναρμολογηθεί ένα νέο νόημα μέσα από την οπτικοκουστική αφήγηση.

Επιπροσθέτως, οι ιστορίες που παρουσιάζονται στην πολυόραση δεν συντίθενται μονομερώς από αρχεία, αλλά από ένα σύμπλεγμα συνδέσμων μεταξύ κάθε αρχείου που δημιουργεί μια γέφυρα μεταξύ κάθε συμβάντος, μεταξύ ενός γράμματος και φωτογραφίας, ενός αντικειμένου και μιας ετικέτας, δηλαδή πολλαπλών συνδέσμων μεταξύ διαφορετικών στοιχείων που διασφαλίζουν την εξαγωγή νοημάτων και συμπερασμάτων.

Τέλος, η πολυόραση επιτρέπει τη συγχώνευση διαφορετικών στοιχείων /αρχείων σε ένα μεγάλο σύνολο που έχει τη δυνατότητα να δημιουργήσει συγκινησιακό περιβάλλον και έτσι να αλληλεπιδράσει με τον θεατή. Οι φωτογραφίες, τα πορτρέτα και τα χειρόγραφα όλων των ειδών μπορούν να αντιπαρατεθούν με ένα σύγχρονο γεγονός και έτσι να διευκολύνουν την αντίληψη, γεφυρώνοντας το χωροχρονικό κενό.

**3. Ανάδειξη των χώρων πολιτιστικής κληρονομιάς**

Η περιοχή παρέμβασης του έργου SMARTiMONY συμπεριλαμβάνει ένα ανεξάντλητο δυναμικό πολιτιστικών αγαθών, όπως αρχαιολογικοί χώροι, μουσεία, συλλογές, αρχεία κλπ., που συγχρόνως συνιστούν τους φύλακες της πολιτιστικής κληρονομιάς, αλλά και τους προμηθευτές ενός ανεξάντλητου αρχείου στατικών δεδομένων και τεκμηρίων όπως χειρόγραφα, περγαμηνές, φωτογραφίες, αντικείμενα, αγάλματα, βιβλία, εφημερίδες, εικόνες, λείψανα κλπ. Η καινοτομία της οπτικοακουστικής παραγωγής του έργου SMARTiMONY συνίσταται στην ενσωμάτωση όλων των διαφορετικών τύπων αρχείων σε ένα ολοκληρωμένο πολιτιστικό αφήγημα, απόλυτα ικανό να μεταδώσει τα μηνύματα και τις αξίες του πολιτισμού στο κοινό. Ο μετασχηματισμός εικόνων /δεδομένων σε ένα ολοκληρωμένο οπτικοακουστικό πολυμεσικό αφήγημα δημιουργεί μια τεράστια ευκαιρία για τον τομέα του πολιτισμού, ώστε να αναζωογονήσει την αγορά των οπτικοακουστικών μέσων χρησιμοποιώντας περιεχόμενα που προέρχονται από περιφερειακά κέντρα πολιτιστικής παραγωγής.

Με την προσπάθεια αυτή, το έργο SMARTiMONY αποσκοπεί να δημιουργήσει μία γέφυρα μεταξύ των αξιών της Ευρώπης και των λαών της με τον τομέα του τουρισμού και της πολιτιστικής και δημιουργικής βιομηχανίας (ΠΔΒ).

Τα οπτικοακουστικά μέσα που θα παραχθούν στο πλαίσιο του έργου θα καταστήσουν δυνατή τη σύνδεση της πολιτιστικής προσφοράς (επαγγελματίες του πολιτισμού) με την ζήτηση (πολιτιστικοί οργανισμοί, επισκέπτες, κοινό, κτλ). Η πολυόραση θα κεφαλαιοποιήσει τη διεθνή και ευρωπαϊκή εμπειρία για να δημιουργήσει ένα τοπικό προϊόν που θα προσφέρει σε ένα διεθνές κοινό μία υψηλής ποιότητας ψηφιακή εμπειρία, που θα συνιστά κύριο κίνητρο την επίσκεψη στον προορισμό, αλλά και συγχρόνως θα στηρίζει τεχνολογικά, γνωσιακά και συγκινησιακά την αυθεντική εμπειρία στο πεδίο. Με τον τρόπο αυτό η περιοχή παρέμβασης του έργου SMARTiMONY προάγεται σε διεθνές επίπεδο μέσα από την επικοινωνία πολιτιστικών αξιών της υλικής και άυλης πολιτιστικής κληρονομιάς εμπνέοντας την γενιά που ανδρώθηκε στον ψηφιακό κόσμο να μεριμνήσει για την προστασία των μνημείων, αλλά και να αντιληφθεί και να σεβαστεί τη διαφορετικότητα των λαών και των πολιτισμών.

**4. Τεχνικές Προδιαγραφές**

|  |
| --- |
| **Πακέτο Εργασίας 3**  **Παραδοτέο 3.1.1**  **Κατηγορία Δαπάνης: 61-03**  **Κωδικός CPV: 66133000-1**  **Αξία** **έως 1.186,00€ πλέον 24% Φ.Π.Α, ήτοι 1.470,64€** |

Ο Ανάδοχος ειδικός σε Audio Visual (AV) and Media, θα δημιουργήσει φωτογραφίες και βίντεο και θα καταγράψει τις απόψεις των ενδιαφερόμενων μερών, τουλάχιστον οκτώ (8) Συνεντεύξεις-βίντεο. Όλα τα βίντεο πρέπει να έχουν υπότιτλους στα Αγγλικά και Ελληνικά, να επεξεργάζονται και να συγχωνεύονται σε συνεκτικές οπτικοακουστικές αφηγήσεις.

Ο Ανάδοχος θα πρέπει να παραδώσει σαράντα (40) διαφορετικές φωτογραφίες και ένα (1) βίντεο για κάθε μια από τις δέκα (10) γεωθέσεις που βρίσκονται στην περιοχή της Άρτας .

* Η ανάλυση του βίντεο πρέπει να είναι 4K, οριζόντιας ανάλυσης 4096 εικονοστοιχείων
* Οι οπτικοακουστικές αφηγήσεις πρέπει να είναι υψηλής ποιότητας
* Τα βίντεο πρέπει να είναι υποτιτλισμένα στα Αγγλικά και Ελληνικά
* Ελάχιστη διάρκεια κάθε βίντεο: 5’
* Αναλογία διαστάσεων: 16:9
* Τα βίντεο πρέπει να παραδοθούν σε μορφή: .mp4, .avi, .wmv, .mov, .flv
* Πρέπει να γίνει ψηφιακή επεξεργασία όλων των βίντεο και όλων των φωτογραφιών
* Ο ήχος των βίντεο πρέπει να είναι υψηλής ποιότητας
* Η ανάλυση των φωτογραφιών πρέπει να έχει τουλάχιστον 3.840 οριζόντια εικονοστοιχεία και 2.160 κατακόρυφα εικονοστοιχεία

|  |
| --- |
| **Πακέτο Εργασίας 3**  **Παραδοτέο 3.1.4**  **Κατηγορία Δαπάνης: 61-03**  **Κωδικός CPV: 66133000-1**  **Αξία έως 1.612,90€ πλέον 24% Φ.Π.Α, ήτοι 2.000,00€** |

**Προδιαγραφές Οπτικοακουστικών αφηγήσεων**

Ο Ανάδοχος θα πρέπει να διεξάγει έρευνα και να καταγράψει δέκα (10) οπτικοακουστικές αφηγήσεις, μια για κάθε γεωθέση της περιοχής της Άρτας.

Κάθε οπτικοακουστική αφήγηση απαιτείται να :

Διασφαλίζει την γνωσιακή και πολυαισθητηριακή εμπειρία στο πολιτιστικό περιβάλλον

1. Εμπεριέχει τα χαρακτηριστικά της άτυπης μάθησης λαμβάνοντας υπόψιν την περιορισμένη χρονική διαθεσιμότητα των επισκεπτών, που συνιστούν ένα διαπολιτισμικό κοινό με έλλειψη πολιτιστικού κεφαλαίου, ώστε να ενσωματώνει με ορθό τρόπο τις αλλαγές που έχουν επιφέρει στο περιβάλλον επίσκεψης και στην εκπαίδευση οι τεχνολογίες εμβύθισης
2. Να συνδέει την αυξανόμενη ανάγκη της αγοράς για βιωματικά προϊόντα και υπηρεσίες στον τομέα του πολιτισμού και τουρισμού

Οι οπτικοακουστικές αφηγήσεις:

* Πρέπει να είναι υψηλής ποιότητας (4Κ ανάλυση).
* Πρέπει να γίνει ψηφιακή επεξεργασία όλων των οπτικοακουστικών αφηγήσεων.
* Θα περιλαμβάνουν: κείμενα, βίντεο, εικόνες, αλληλεπίδραση.
* Ελάχιστη διάρκεια κάθε οπτικοακουστικής αφήγησης: 5’
* Αναλογία διαστάσεων οπτικοακουστικής αφήγησης: 16:9

Η γλώσσα του Παραδοτέου είναι η αγγλική.

Οι οπτικοακουστικές αφηγήσεις θα αφορούν τις παρακάτω 10 γεωτοποθεσίες.

1. Γεφύρι της Άρτας

2. Κάστρο της Άρτας

3. Μικρό Θέατρο Αμβρακίας

4. Εθνικό Πάρκο Αμβρακικού

5. Αρχαιολογικό Μουσείο Άρτας

6. Παναγία Παρηγορήτισσα

7. Παναγία Βλαχέρνα

8. Κόκκινη Εκκλησιά

9. Οχύρωση Αρχαίας Αμβρακίας

10. Γεφύρι της Πλάκας.

|  |
| --- |
| **Πακέτο Εργασίας 5**  **Παραδοτέο 5.1.1 a**  **Κατηγορία Δαπάνης: 61-03**  **Κωδικός CPV: 66133000-1**  **Αξία έως 1.171,72€ πλέον 24% Φ.Π.Α, ήτοι 1.452,93€** |

Ο Ανάδοχος (γραφίστας) θα σχεδιάσει, ολοκληρώσει, παραδώσει και τοποθετήσει δέκα (10) υψηλής ποιότητας γραφικές απεικονίσεις-πλαίσια (display panels), μία για κάθε ένα από τα δέκα (10) σημεία ενδιαφέροντος στην Άρτα.

Ο Ανάδοχος καλείται:

Να σχεδιάσει και να δημιουργήσει ένα πρότυπο πλαίσιο, το οποίο θα περιέχει τα σχετικά λογότυπα (όπως ορίζουν οι οδηγίες του Προγράμματος), πληροφορίες για το σημείο ενδιαφέροντος και θα διευκολύνει τους επισκέπτες να έχουν πρόσβαση στην πολυμεσική αφήγηση του, με τη βοήθεια κωδικών γρήγορης απόκρισης. Επιπλέον, βάσει αυτού του προτύπου, θα παράξει δέκα (10) πλαίσια (ένα για κάθε σημείο ενδιαφέροντος στην περιοχή της Άρτας), σύμφωνα με τις προδιαγραφές που θα τεθούν και θα τα τοποθετήσει στις αντίστοιχες δέκα (10) γεωτοποθεσίες:

1. Γεφύρι της Άρτας

2. Κάστρο της Άρτας

3. Μικρό Θέατρο Αμβρακίας

4. Εθνικό Πάρκο Αμβρακικού

5. Αρχαιολογικό Μουσείο Άρτας

6. Παναγία Παρηγορήτισσα

7. Παναγία Βλαχέρνα

8. Κόκκινη Εκκλησιά

9. Οχύρωση Αρχαίας Αμβρακίας

10. Γεφύρι της Πλάκας.

Η γλώσσα του ανωτέρω παραδοτέου είναι η αγγλική και η ελληνική.

|  |
| --- |
| **Πακέτο Εργασίας 5**  **Παραδοτέο 5.1.1 b**  **Κατηγορία Δαπάνης: 61-03**  **Κωδικός CPV: 66133000-1**  **Αξία έως 1.129,03€ πλέον 24% Φ.Π.Α, ήτοι 1.400,00€** |

Ο Ανάδοχος θα περιλαμβάνει στην ομάδα έργου επαγγελματία φωτογράφο/ AV and Media expert, θα επεξεργαστεί, δημιουργήσει και θα παραδώσει την οπτικοακουστική αφήγηση (κείμενα-βίντεο-εικόνες-αλληλεπίδραση), η οποία θα ενσωματωθεί στο πιλοτικό πολιτιστικό σχέδιο ανάπτυξης της περιοχής της Άρτας. Η οπτικοακουστική αφήγηση θα παραδοθεί σε υψηλή ανάλυση ενώ θα πρέπει να ενσωματωθεί στα σενάρια τα οποία θα επιλεγούν. Θα παραδοθεί μια αφήγηση για κάθε γεωθέση

Η οπτικοακουστική αφήγηση:

* Θα παραδοθεί σε υψηλή ανάλυση
* Πρέπει να ενσωματωθεί στα σενάρια τα οποία θα αποφασιστούν,
* Θα περιλαμβάνει: κείμενα, βίντεο, εικόνες, αλληλεπίδραση.
* Ελάχιστη διάρκεια κάθε οπτικοακουστικής αφήγησης: 5’
* Αναλογία διαστάσεων οπτικοακουστικής αφήγησης: 16:9

Επίσης, ο Ανάδοχος θα πρέπει να διασφαλίσει ότι οι δέκα (10) οπτικοακουστικές αφηγήσεις θα:

* Διασφαλίζουν την γνωσιακή και πολυαισθητηριακή εμπειρία στο πολιτιστικό περιβάλλον
* Συνυπολογίζουν τα χαρακτηριστικά της άτυπης μάθησης λαμβάνοντας υπόψιν το μικρό χρονικό διαθέσιμο των επισκεπτών που συνιστούν ένα διαπολιτισμικό κοινό με έλλειψη πολιτιστικού κεφαλαίου, ώστε να ενσωματώσουν με ορθό τρόπο τις αλλαγές που έχουν επιφέρει στο περιβάλλον επίσκεψης και στην εκπαίδευση οι τεχνολογίες εμβύθισης
* Θα έχουν ως αποστολή να συνδέουν την αυξανόμενη ανάγκη της αγοράς για εμπειρικά προϊόντα και υπηρεσίες στον τομέα του πολιτισμού και τουρισμού

Η γλώσσα του Παραδοτέου είναι η αγγλική.

|  |
| --- |
| **Πακέτο Εργασίας 5**  **Παραδοτέο 5.1.3**  **Κατηγορία Δαπάνης: 61-03**  **Κωδικός CPV: 66133000-1**  **Αξία έως 52.258,07€ πλέον 24% Φ.Π.Α, ήτοι 64.800,00€** |

**Δημιουργία Πολύορασης (Παραδοτέο 5.1.3):**

Ο Ανάδοχος θα σχεδιάσει, αναπτύξει και ολοκληρώσει το παραδοτέο 5.1.3, που θα βασιστεί στις τεχνολογίες της πολυόρασης για να επιτύχει τη μέγιστη ποιότητα αλλά και να διασφαλίσει το μέγιστο πολιτιστικό αντίκτυπο στο κοινό. Άλλωστε, η πολυόραση είναι μία σύνθετη οπτικοακουστική τεχνολογία και το μόνο μέσο που ενσωματώνει διαφορετικούς τύπους αρχείων και μέσων, όπως για παράδειγμα φωτογραφίες, κείμενα, αντικείμενα, αρχεία, μουσική, κλπ, σε μία ολοκληρωμένη οπτικοακουστική αφήγηση δημιουργώντας μαγευτικές οπτικοακουστικές παραγωγές.

Ο Ανάδοχος με το πέρας των εργασιών πρέπει να παραδώσει στην Αναθέτουσα Αρχή τα ακόλουθα:

**Α) Βάση γνώσης**

⇒ Η βάση γνωσης (ΒΓ) θα πρέπει να έχει ανοιχτή αρχιτεκτονική, η οποία να επιτρέπει την εύκολη ενσωμάτωσή της με τις υποδομές του φορέα. Η ανοικτή αρχιτεκτονική αυτή πρέπει να περιλαμβάνει τουλάχιστον ένα RESTful API, το οποίο με χρήση application keys να επιτρέπει πλήρη πρόσβαση στις λειτουργίες της ΒΓ. Βασικό συστατικό της ΒΓ είναι η δυνατότητα ορισμού του μοντέλου δεδομένων από τον διαχειριστή, επιτρέποντας τη δυνατότητα ορισμού διαφορετικών οντοτήτων (τύπων περιεχομένου), με την κάθε μια να έχει διαφορετικά μεταδεδομένα. Η διαχείριση του μοντέλου δεδομένων αυτού θα πρέπει να γίνεται εύκολα με τη χρήση εύχρηστων διεπαφών από το διαχειριστή. Το ευέλικτο αυτό μοντέλο δεδομένων θα πρέπει να υποστηρίζει πολλαπλά σχήματα μεταδεδομένων, να ορίζει περιορισμούς (constraints) στους τύπους αρχείων που μπορούν να μεταφορτωθούν, ενώ ως προς τα ίδια τα μεταδεδομένα, να μπορεί να οριστεί δυναμικά η φόρμα εισαγωγής ορίζοντας τα βήματα και σε κάθε βήμα τα πεδία τα οποία πρέπει να συμπληρώσει ο χρήστης. Το κάθε πεδίο θα πρέπει να έχει δυνατότητα πολυγλωσσικής παράστασης και θα πρέπει να υποστηρίζονται κατ’ ελάχιστον οι εξής τύποι πεδίων μεταδεδομένων:

* Πεδίο απλού κειμένου
* Εμπλουτισμένο κείμενο
* Ημερομηνία
* Ώρα
* Γεωγραφικές συντεταγμένες
* Λίστα επιλογής
* Πολλαπλή λίστα επιλογής
* Boolean
* Αριθμός

⇒ Για κάθε τεκμήριο θα πρέπει να μπορούν να μεταφορτωθούν πολλαπλά αρχεία, κάθε ένα για διαφορετική αναπαράσταση αυτού, όπου αυτό εφαρμόζεται. Τα ίδια τα αρχεία θα πρέπει να μπορούν να επισημειώνονται με μεταδεδομένα, το σχήμα των οποίων θα ορίζεται ως μέρος του μοντέλου δεδομένων.

⇒ Η οργάνωση του περιεχομένου θα πρέπει να γίνεται με χρήση συλλογών - υποσυλλογών χωρίς περιορισμούς στο βάθος. Κάθε τεκμήριο μπορεί να συνδέεται ταυτόχρονα με πολλαπλές συλλογές. Η αναζήτηση στο περιεχόμενο πρέπει να είναι εύκολη, ορίζοντας το scope αναζήτησης, ενώ θα πρέπει να υπάρχει η δυνατότητα ορισμού επιπλέον παραμέτρων. Τα αποτελέσματα αναζήτησης θα πρέπει να εμφανίζουν μικρογραφίες των εικόνων που σχετίζονται με αυτά (όπου αυτό εφαρμόζεται).

⇒ Επίσης, ο διαχειριστής της ΒΓ θα πρέπει να μπορεί να εισάγει και να εξάγει αυτόματα περιεχόμενο μαζικά με χρήση csv/excel ή μέσω κάποιου zip archive. Επιπλέον, θα πρέπει να υποστηρίζεται η διάθεση του περιεχομένου μέσω ΟΑΙ-PMH 2.0. Η διάθεση μέσω ΟΑΙ-PMH 2.0 θα γίνεται μέσω συλλογών (Sets) που θα ορίζονται και θα αντιστοιχούνται στις συλλογές του αρχειακού υλικού. Η βάση γνώσης θα πρέπει να επιτρέπει την αυτόματη παραγωγή και διάθεση των μεταδεδομένων σε πολλαπλά σχήματα μέσω του ορισμού Metadata Crosswalks.

⇒ Θα πρέπει να δίνεται η δυνατότητα ορισμού θησαυρών / λιστών λεξιλογίων τα οποία θα ενσωματώνονται στα σχήματα μεταδεδομένων.

⇒ Η πρόσβαση στο περιεχόμενο της Βάσης Γνώσης θα είναι διαβαθμισμένη με χρήση ρόλων χρηστών και δικαιωμάτων πρόσβασης που θα ορίζονται από το διαχειριστή. Τα δικαιώματα πρόσβασης θα μπορούν να οριστούν σε επίπεδο συλλογής - υποσυλλογής και θα κληρονομούνται.

⇒ Θα πρέπει να υπάρχει πολυκαναλική διάθεση, δηλαδή η διαθεσιμότητα του περιεχομένου – με κατάλληλες προσαρμογές – για προβολή σε συσκευές εναλλακτικές των συνήθων desktop / laptop υπολογιστών όπως e-book readers, netbooks, tablets, smart phones.

Η γλώσσα του παραδοτέου είναι η αγγλική

**Β) Δημιουργία πολυόρασης**

⇒ Το σύστημα της ΒΓ θα πρέπει να διαθέτει μηχανισμό εύκολης δημιουργίας παρουσιάσεων - εκθέσεων με βάση έτοιμα πρότυπα αλλά και με ελεύθερο τρόπο. Ο χρήστης θα πρέπει να μπορεί να χρησιμοποιεί απευθείας το περιεχόμενο της βάσης γνώσης για να δημιουργήσει μια παρουσίαση η οποία θα απαρτίζεται από ένα σύνολο από διαφάνειες οι οποίες μπορούν να περιλαμβάνουν κείμενο, εικόνες, βίντεο και ήχους. Επίσης θα πρέπει να δίνεται η δυνατότητα δημιουργίας animations προκειμένου το αποτέλεσμα να είναι εντυπωσιακό και καλαίσθητο.

Η διάχυση-προβολή των παρουσιάσεων θα γίνεται με τέσσερεις τρόπους:

* Κατεβάζοντας τις παρουσιάσεις σε ένα zip archive ως στατικές εικόνες,
* Δημιουργώντας αυτόματα βίντεο από τα στοιχεία της κάθε παρουσίασης,
* Προβάλλοντάς τες σε μεγάλες οθόνες με χρήση ειδικής εφαρμογής,
* Ενσωματώνοντάς τες σε υφιστάμενες δικτυακές πύλες (html embed code)

⇒ Η διαχείριση του περιεχομένου θα πρέπει να γίνεται από τη βάση γνώσης προς τις οθόνες (λογική push) εύκολα και χωρίς να απαιτείται η φυσική μετάβαση στο χώρο των οθονών.

Για τις ανάγκες του έργου, ο Ανάδοχος θα δημιουργήσει τουλάχιστον τρία (3) πρότυπα (template) παρουσιάσεων, από τα οποία ο Επιστημονικός Υπεύθυνος θα επιλέξει το πιο κατάλληλο, το οποίο θα ακολουθεί την αισθητική (χρώματα, γραμματοσειρές, φόντο) που θα αποφασιστεί στο πλαίσιο του έργου.

Ο Ανάδοχος πρέπει να παραδώσει:

*Α) Ένα πρότυπο παρουσίασης*, το οποίο:

* Να αξιοποιεί όλα τα επικοινωνιακά και πολυμεσικά μέσα (κείμενο, εικόνα, ήχο, μουσική, βίντεο, σχέδια και κινούμενα σχέδια και εικόνες)
* Να είναι αλληλεπιδραστικό
* Να είναι αισθητικά ελκυστικό
* Να περιέχει πληροφορίες και πέραν του κειμένου
* Να είναι εύκολη η ανίχνευση και ο εντοπισμός της πληροφορίας που ψάχνει ο χρήστης στην Βάση Γνώσης

*Β) Το σύστημα πολυόρασης*

Το τελικό σύστημα πολυόρασης θα δημιουργεί βιωματική εμπειρία στον θεατή και θα είναι κατάλληλο για προβολή σε οθόνη κάθε τύπου και ευρέως πλάτους (>70’’) καθώς επίσης σε iPad/tablet . Δηλαδή θα είναι συνδυασμός εικόνας, μουσικής, αφήγησης και δημιουργίας εικονικού περιβάλλοντος, ώστε να καθιστά πιο ζωντανή την εικόνα στον θεατή, στον οποίο θα δημιουργείται η επιθυμία να επισκεφθεί in situ τα 40 σημεία. Πρέπει να παρουσιάζεται μία πολυμεσική αφήγηση για κάθε μία από τις σαράντα (40) γεωτοποθεσίες (για τις 10 γεωτοποθεσίες της Άρτας, 10 γεωτοποθεσίες της Ηγουμενίτσας και τις 20 της Αλβανίας.)

**Στόχος**

* Τουριστική προβολή 40 μνημείων (10 Άρτα, 10 Ηγουμενίτσα και 20 Αλβανία)
* Κοινή μεθοδολογία για τη διάχυση των αποτελεσμάτων του έργου (4 κανάλια διανομής πχ ΥouΤube, τοπικό κανάλι, site/forum πολιτιστικού ενδιαφέροντος κτλ.)
* Προσέγγιση ομάδων στόχων (πολιτιστικούς οργανισμούς -εθνικούς και διεθνείς-, επισκέπτες, επαγγελματίες του τουρισμού και πολιτισμού)

**Επισήμανση: Η οικονομική προσφορά θα πρέπει να είναι διακριτή για κάθε παραδοτέο (καθαρή αξία, ΦΠΑ και συνολικό κόστος) και δεν μπορεί να ξεπερνά το ώς άνω όριο που έχει τεθεί για κάθε παραδοτέο ξεχωριστά. Δεν μπορεί να δοθεί προσφορά για επιμέρους παραδοτέο.**

**5. Υποχρεώσεις του Αναδόχου**

* Ο Ανάδοχος είναι υπεύθυνος για τη συμμόρφωση στις υποδείξεις της Αναθέτουσας Αρχής και για την αποκατάσταση παντός είδους παρατηρήσεων που θα του υποδειχθούν από το προσωπικό της Αναθέτουσας Αρχής, σύμφωνα με την ανωτέρω περιγραφή και τις εν γένει συμβατικές του υποχρεώσεις.
* Για να αξιολογηθεί η πρόταση του Αναδόχου, οφείλει να καταθέσει: Χρονοδιάγραμμα εργασιών και παράδοσης του έργου, και Αναλυτική Περιγραφή Εκτέλεσης των εργασιών.

**ΜΕΡΟΣ Β- ΟΙΚΟΝΟΜΙΚΟ ΑΝΤΙΚΕΙΜΕΝΟ ΤΗΣ ΣΥΜΒΑΣΗΣ**

Η σύμβαση περιλαμβάνεται στο έργο με τίτλο «Η υποστήριξη των ενδιαφερόμενων μελών για την αντιμετώπιση της στρατηγικής καινοτομίας στο τομέα του τουρισμού σε περιφερειακές, απομακρυσμένες και αραιοκατοικημένες περιοχές με ανθεκτικές προσφορές κληρονομιάς και επενδύσεις βάσει θέσεων στις Πολιτιστικές και Δημιουργικές Βιομηχανίες (SMARTiMONY)», με κωδικό Επιτροπής Ερευνών «60831» και κωδικό MIS «5041666».

Το έργο έχει ενταχθεί στο ΕΣΠΑ 2014-2020 - ΠΡΟΓΡΑΜΜΑ ΔΙΑΣΥΝΟΡΙΑΚΗΣ ΣΥΝΕΡΓΑΣΙΑΣ «INTERREG - IPA CBC GREECE - ALBANIA 2014-2020» που συγχρηματοδοτείται από την Ευρωπαϊκή Ένωση (85%) και από εθνικούς πόρους των χωρών που συμμετέχουν στο πρόγραμμα (15%) (ΑΡΙΘ. ΕΝΑΡΙΘ. ΕΡΓΟΥ 2019ΕΠ51860013).

Η Παρούσα Σύμβαση εντάσσεται στον ακόλουθο κωδικό CPV: 66133000-1.

Η εκτιμώμενη καθαρή αξία της σύμβασης ανέρχεται στο ποσό των **57.357,72€** ήτοι συνολικής αξίας **71.123,57€** συμπεριλαμβανομένου ΦΠΑ.

**Η παρούσα σύμβαση υποδιαιρείται στα παρακάτω παραδοτέα:**

|  |  |  |  |  |  |  |
| --- | --- | --- | --- | --- | --- | --- |
| **Α/Α** | **ΠΑΚΕΤΟ ΕΡΓΑΣΙΑΣ** | **ΠΑΡΑΔΟΤΕΟ** | **ΠΕΡΙΓΡΑΦΗ ΠΑΡΑΔΟΤΕΟΥ** | **ΣΥΝΟΛΙΚΟ** | **ΚΑΘΑΡΟ** | **ΦΠΑ (24%)** |
| **1** | **3** | **3.1.1** | **3.1.1 – IDENTIFYING THE HERITAGE POTENTIAL TO ENHANCE RESILIENCE AND KNOWLEDGE INNOVATION IN THE PROJECT AREA {Study Visit; Evaluation Workshops; Onsite Work-based learning Sessions; Study Visit Compendium; Educational AV Record}** | **1.470,64€** | **1.186,00€** | **284,64€** |
| **2** | **3** | **3.1.4** | **3.1.4 - BUILD UP THE REPOSITORY OF DESIGNATED MONUMENTS IN THE PROJECT AREA {The Repository of Designated Monuments (DB); The Story Telling Inventory (Study and DB)}** | **2.000,00€** | **1.612,90€** | **387,10€** |
| **3** | **5** | **5.1.1.a** | **5.1.1 - DESIGN AND DELIVERY OF HERITAGE DEVELOPMENT PLANS {1 Heritage Development Plan about geolocations}** | **1.452,93€** | **1.171,72€** | **281,21€** |
| **4** | **5** | **5.1.1.b** | **5.1.1 - DESIGN AND DELIVERY OF HERITAGE DEVELOPMENT PLANS {1 Heritage Development Plan about geolocations}** | **1.400,00€** | **1.129,03€** | **270,97€** |
| **5** | **5** | **5.1.3** | **5.1.3 - THE SMARTiMONY EXPERIENTIAL HERITAGE CORRIDOR {AV Multivision Production; iBook}** | **64.800,00€** | **52.258,07€** | **12.541,93€** |
| **ΣΥΝΟΛΟ:** | | | | **71.123,57€** | **57.357,72€** | **13.765,85€** |

**Η διάρκεια της σύμβασης ορίζεται σε έξι (6) μήνες, από την ημερομηνία υπογραφής της σύμβασης, ή το αργότερο μέχρι τη λήξη του φυσικού αντικειμένου του έργου.**

O Συντάξας των Τεχνικών Προδιαγραφών

Καθηγητής Χρυσόστομος Στύλιος

Τμήμα Πληροφορικής και Τηλεπικοινωνιών

Πανεπιστήμιο Ιωαννίνων

1. <https://www.ipkinternational.com/en/10-news-and-events/109-itb-world-travel-trends-report-2018-2019-released> [↑](#footnote-ref-1)